British Airways, Kulula hervat dié vlugteBritish Airways (Foto: Verskaf) British Airways gaan sy streeksvlugte geleidelik begin hervat. Besprekings vir vlugte na Harare in Zimbabwe het Maandag oopgemaak. Die lugredery, wat deur Comair bedryf word, vlieg vanaf 28 Maart weer daagliks tussen Johannesburg en die Zimbabwiese hoofstad. Kulula, ook deur Comair bedryf, het intussen aangekondig dat hy sy bedrywighede by die Lanseria-lughawe, noord van Johannesburg, gaan hervat. Die laekoste-lugredery vlieg vanaf 1 April weer na en van Durban en Kaapstad. Kulula het in Desember reeds sy bedrywighede na en van ander lughawens hervat. (Foto: Comair) Die vlugte sal egter met ’n beperkte skedule bedryf word terwyl nog roetes oor die volgende paar maande bygevoeg word. Desmond O’Connor, uitvoerende hoof van inkomstebestuur by British Airways en Kulula, sê dit word verwag dat die heropening van die roete tussen Johannesburg en Harare en ander in die toekoms goed deur sakereisigers en vakansiegangers ontvang sal word. O’Connor sê daar heers ook opgewondenheid oor die hervat van Kulula se dienste by Lanseria. “By kulula.com streef ons daarna om reis so eenvoudig, maklik en gerieflik moontlik te maak en ons sien daarna uit om al ons klante terug aan boord van ons vlugte te verwelkom, veral die van die noordwestelike dele van Johannesburg en Pretoria.”